|  |
| --- |
| **11****REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO****CITTA DI POREČ - PARENZO** |
| **Gradonačelnik****KLASA: 024-01/24-01/128****URBROJ: 2163-6-09/01-24-2****Poreč-Parenzo, 29. ožujka 2024.** |

Na temelju članka 53. Statuta Grada Poreča-Pareno („Službeni glasnik Grada Poreča-Parenzo“ br. 2/13, 10/18 i 2/21), na prijedlog Upravnog odjela za gospodarstvo i EU fondove, KLASA: 302-01/24-01/10, URBROJ: 2163-6-19/01-24-1 od 29. ožujka 2024. godine, gradonačelnik Grada Poreča-Parenzo donio je sljedeći

**ZAKLJUČAK**

1. Utvrđuje se Prijedlog Odluke o usvajanju Plana razvoja Grada Poreča-Parenzo za razdoblje od 2021. do 2031. godine te se dostavlja Gradskom vijeću Grada Poreča-Parenzo na razmatranje i donošenje u priloženom tekstu.

2. Na sjednici Gradskog vijeća Grada Poreča-Parenzo, sva potrebna tumačenja uz predloženu Odluku, dat će dr. sc. Morena Mičetić, pročelnica Upravnog odjela za gospodarstvo i EU fondove.

Prilog:

- prijedlog Odluke

 **GRADONAČELNIK**

 **Loris Peršurić**

**DOSTAVITI**:

1. Gradsko vijeće, ovdje,

2. Upravni odjel za gospodarstvo i EU fondove, ovdje,

3. Pismohrana, ovdje.

|  |
| --- |
| **11****REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO****CITTA DI POREČ - PARENZO** |
| **Gradsko vijeće** |
|  |
| KLASA :  |
| URBROJ:  |
| Poreč-Parenzo,  |
|  |

Na temelju članka 12. stavka 3. Zakona o sustavu strateškog planiranja i upravljanja razvojem Republike Hrvatske („Narodne novine“ br. 123/2017 i 151/22) i članaka 41. Statuta Grada Poreča-Parenzo („Službeni glasnik Grada Poreča-Parenzo“ br. 2/13, 10/18 i 2/21) Gradsko vijeće Grada Poreča-Parenzo je na sjednici održanoj \_\_\_\_\_\_\_\_\_\_\_\_\_ donijelo

**ODLUKU**

**o usvajanju Plana razvoja Grada Poreča-Parenzo**

**za razdoblje od 2021. do 2031. godine**

Članak 1.

Ovom Odlukom usvaja se Plan razvoja Grada Poreča-Parenzo za razdoblje od 2021. do 2031. godine (u nastavku: Plan razvoja) koji se nalazi u privitku ove Odluke i čini njezin sastavni dio.

Članak 2.

Plan razvoja je temeljni planski dokument Grada Poreča-Parenzo.

Članak 3.

Plan razvoja objavit će se na službenoj mrežnoj stranici Grada Poreča-Parenzo.

Članak 4.

Ova Odluka stupa na snagu osmog dana od objave u „Službenom glasniku Grada Poreča-Parenzo“.

**PREDSJEDNIK**

 **GRADSKOG VIJEĆA**

 **Zoran Rabar**

**OBRAZLOŽENJE**

**1. Pravna osnova za donošenje Odluke**

Pravna osnova za donošenje Odluke su članak 25. stavak 1. Zakona o sustavu strateškog planiranja i upravljanja razvojem Republike Hrvatske („Narodne novine“ br. 123/2017 i 151/22) gdje je navedeno da su planovi razvoja jedinica lokalne samouprave srednjoročni akti strateškog planiranja od značaja za jedinice lokalne samouprave kojima se definiraju posebni ciljevi za provedbu ciljeva dugoročnih i srednjoročnih akata strateškog planiranja i članak 41. Statuta Grada Poreča-Parenzo („Službeni glasnik Grada Poreča-Parenzo“ br. 2/13, 10/18 i 2/21) kojim je utvrđeno da Gradsko vijeće donosi odluke i druge opće akte kojima se uređuju pitanja iz samoupravnog djelokruga Grada.

**2. Temeljna pitanja koja treba urediti Odlukom**

Ovom se Odlukom usvaja Plan razvoja Grada Poreča-Parenzo za razdoblje od 2021. do 2031. godine kao strateški dokument.

**3. Razlozi za donošenje ove Odluke**

Za budući razvoj Grada potrebno je donijeti strateški dokument za razdoblje od idućih deset godina, koji na osnovi provedene analize trenutnog stanja određuje razvojne potrebe i razvojne potencijale Grada, a na temelju kojih se definiraju prioriteti javne politike za buduće srednjoročno razdoblje. Struktura sadržaja ovog dokumenta definirana je metodologijom izrade strateških dokumenata te je isti usklađen s višom razinom razvojnih dokumenata, uključujući i Nacionalnu razvojnu strategiju Republike Hrvatske do 2030. godine.

Tijekom izrade Plana razvoja održan je veći broj radionica i fokus grupa koje su, po modelu predstavničke demokracije, okupile predstavnike udruga, malih poduzetnika, ustanova, turističkih djelatnika, nacionalnih manjina i drugih lokalnih dionika, te predstavnike gradskih odbora kao savjetodavnih tijela, kao i predstavnike gradske uprave, a koje su provedene uživo i online kako bi se osigurao što veći broj sudionika. Fokus grupe bile su tematski organizirane u šest područja – povijest i ključne odrednice identiteta Grada, demografija i prostorni razvoj, gospodarstvo, društvo, okoliš i infrastruktura te upravljanje gradom. Za svako od prethodno spomenutih 6 područja analize izrađena je cjelokupna analiza trenutnog stanja, dok je sažetak analize svakog područja integriran u sam Plan razvoja. SWOT analiza rezultat je opsežne analize stanja temeljene na službenim podacima prikupljenim od Grada Poreča-Parenzo, Državnog zavoda za statistiku, Hrvatskog zavoda za zapošljavanje, Hrvatske gospodarske komore, FINA-e i sličnih institucija, kao i relevantnih dionika na lokalnoj i regionalnoj razini te pomoću informacija i stavova prikupljenih na radionicama za izradu SWOT analize.

Tijekom izrade ovog dokumenta vodilo se računa o usklađenosti sa zakonodavnim i strateškim okvirom, a naglasak je stavljen na minimiziranje utjecaja na okoliš i ublažavanje posljedica klimatskih promjena kroz usklađenost sa Europskim zelenim planom, kao i na nastavak praćenja trenda digitalizacije kroz implementaciju rješenja temeljenih na novim tehnologijama u sve sfere društvenog i poslovnog života. Prioriteti javnih politika za ovo srednjoročno razdoblje birani su imajući u vidu viziju razvoja Grada s jedne te rješavanje ključnih razvojnih potreba s druge strane, kao i temeljem procjene mogućnosti njihova ostvarenja u danom razdoblju, a s obzirom na razinu spremnosti programa i projekata, koja se očituje riješenim imovinsko-pravnim odnosima i stupnjem pripremljenosti projektno-tehničke dokumentacije, zatim s obzirom na potrebna financijska sredstva te dostupne izvore financiranja.

Proces izrade dokumenta koordinirao je Poduzetnički inkubator Poreč d.o.o., kao lokalni koordinator za obavljanje i koordinaciju poslova strateškog planiranja i upravljanje razvojem za Grad Poreč-Parenzo. Izrađivač dokumenta je renomirano konzultantsko poduzeće Projekt Jednako Razvoj d.o.o. iz Zagreba.

Postupak izrade završen je u 2022. godini i tada je provedeno savjetovanje sa zainteresiranim javnošću, međutim radi upute za potrebu provedbe postupka ocjene odnosno strateške procjene utjecaja na okoliš i istovremenog postupka donošenja Plana razvoja Istarske županije za razdoblje 2022. – 2027. godine, bilo je uputno pričekati da se županijski plan usvoji. Naime, s obzirom na to da je Plan razvoja Grada Poreča - Parenzo za razdoblje od 2021. do 2031. godine usklađen sa planom višeg reda, Planom razvoja Istarske županije (koji je usvojen u siječnju 2024. godine), za isti nije potrebno provesti niti ocjenu o potrebi strateške procjene niti stratešku procjenu utjecaja Plana na okoliš.

Slijedom svega navedenoga predlaže se donošenje Plana razvoja Grada Poreča-Parenzo za razdoblje od 2021. do 2031. godine.

**4. Sredstva potrebna za provođenje ove Odluke**

Za provođenje Odluke nisu potrebna sredstva iz Proračuna Grada Poreča-Parenzo.

**5. Posljedice koje će nastati donošenjem ove Odluke**

Odlukom o usvajanju Plana razvoja kao temeljnog strateškog dokumenta koji definira smjerove društvenog i gospodarskog razvoja Grada Poreča-Parenzo u srednjoročnom razdoblju od 2021. do 2031. godine omogućuje se njegova implementacija. Planom su utvrđeni glavni i specifični ciljevi budućeg razvoja Grada Poreča-Parenzo, a sve u svrhu daljnjeg gospodarskog, socijalnog i društvenog razvoja lokalne zajednice.